Regeringen lægger nu en ladt pistol på bordet foran ghettoerne og de boligselskaber, der driver dem. Pistolen skal indtil videre virke som en trussel, men konsekvensen kan blive, at boligafdelinger i de hårdeste ghettoområder bliver tvangsopløst ved ekspropriation, og bygningerne revet ned eller solgt til private.

Udspillet kommer fra boligminister Ole Birk Olesen (LA) som led i regeringens ghettoplan, der fremlægges torsdag.

Han foreslår, at alle boligafdelinger, der de seneste fire år har stået på ghettolisten, skal lave udviklingsplaner for, hvordan beboersammensætningen kan ændres markant, »så de problemer, vi kender fra parallelsamfundene, bliver betragteligt mindsket eller helt ophører«.